Pixel 10-telefonerne får magnetisk trådløs opladning

Efter år med lidt baghjul fra konkurrenterne er Google nu klar til at tage kampen op – med magneter. Et nyt læk fra troværdige Evan Blass afslører, hvad der ser ud til at være den kommende “Pixelsnap Charger”, og billedet viser tydeligt en opladerpuck, der hægter sig fast på bagsiden af en Pixel 10 via magnetisk tilslutning.

Det ligner stærkt en indikation på, at Pixel 10 får understøttelse af Qi2-standarden, som bruger magneter til at sikre korrekt placering ved trådløs opladning – præcis som Apples MagSafe.

Det officielle udseende på den lækkede oplader ligner tidligere Google-tilbehør og matcher designet på opladeren til Pixel Watch-serien. Navnet Pixelsnap dukkede op i tidligere læk, men nu ser vi den for første gang i aktion. Og vigtigst af alt: Den er klæbet direkte på en Pixel 10 uden etui. Det tyder på, at magneterne sidder i selve telefonen og ikke kun i et beskyttelsescover – og det er godt nyt for brugerne.

https://twitter.com/evleaks/status/1950291436173226325?s=61

En ny opladerstandard – og en markering

Qi2-standarden gør trådløs opladning hurtigere, mere stabil og – ikke mindst – mindre frustrerende. Ingen flere millimeterjusteringer for at få telefonen til at lade. Det her kan være Googles svar på Apples MagSafe, og hvis det bliver rullet ud til hele Pixel 10-serien, er det et vigtigt skridt for Android-økosystemet som helhed.

Og der er mere på vej med Pixel 10. Lækket afslører også forbedringer på kamerafronten. Den almindelige Pixel 10 får nu Super Res Zoom op til 20x, hvor Pixel 9 måtte nøjes med 8x. Pro-modellerne bliver endnu vildere, med op til 100x zoom, 8K-video og noget nyt, Google kalder Pro Res Zoom.

Hvis du er Pixel-fan, er der god grund til at glæde sig. Ikke bare får du en ny og smartere måde at oplade på – du slipper også for klodsede trådløse opladere, der mister forbindelsen ved det mindste skub. Og hvis du er Android-bruger, kan det her være startskuddet til en bredere udbredelse af Qi2 og magnetisk opladning uden for Apple-lejren.

Google har endnu ikke officielt bekræftet nogen detaljer, men hvis lækagerne holder stik, bliver Pixel 10 den første i serien med magnetisk trådløs opladning.

Pixel 10-telefonerne får magnetisk trådløs opladning