Google afslører hele Pixel 10-familien – før tid

Der var engang, hvor tech-nyheder lækkede som et sprunget vandrør. Men i Googles tilfælde virker det efterhånden som om, de selv har fat i håndtaget. For mens vi venter på Made by Google-eventet den 20. august, er hele Pixel 10-serien allerede blevet afsløret – denne gang via en gemt bannerreklame i Google Play Store.

Det var Android Authority, der først spottede banneret, og det viser fire nye modeller: Pixel 10, Pixel 10 Pro, Pixel 10 Pro XL og den foldbare Pixel 10 Pro Fold. Alle flankeret af teksten “Meet the new Pixel 10 Series” – og tilmed med en lille rabat på 50 dollars, hvis du forudbestiller før 13. oktober. Ikke ligefrem diskret.

Designmæssigt holder Google fast i den stil, vi kender – med enkelte farvefriske justeringer. Den almindelige Pixel 10 får et skrigblåt look, mens de tre Pro-modeller – inklusiv den foldbare – vises frem i en ny, metallisk sølv-blå farve kaldet Moonstone. Lyder eksklusivt, og det ligner det også.

Banneret fra Google Play Store.

Men der sker mere under overfladen. Ifølge de seneste rygter får selv den billigste model nu tre kameraer – en klar opgradering, der nok skal vække glæde hos Pixel-fans med fotoambitioner. Samtidig ventes Pixel 10 Pro at få et teknisk løft, mens den foldbare model skulle blive både støvtæt og endnu mere robust.

Med dette læk er der ikke meget tilbage at afsløre den 20. august – medmindre Google gemmer på en joker. Men én ting er sikkert: Pixel 10-serien kommer til at fylde godt i Android-landskabet dette efterår.

Og måske er det hele bare endnu et veltilrettelagt glimt bag gardinet fra et firma, der efterhånden mestrer kunststykket at lække med vilje.

Google afslører hele Pixel 10-familien – før tid