Google lancerer ny Pixel 10 serie

Google har her til aften dansk tid løftet sløret for den 10. generation af Pixel-telefoner og præsenteret tre nye modeller: Pixel 10, Pixel 10 Pro og Pixel 10 Pro XL. Alle tre telefoner er udstyret med den nye Tensor G5-chip og Gemini Nano-modellen, som giver hurtigere ydeevne og en række nye AI-funktioner, der er integreret direkte i telefonen og fungerer uden at sende data til skyen. Pixeltelefonerne har over de seneste år vundet god indpas hos mange brugere i Danmark – den første Pixel lanceret til det danske marked var Pixel 8, men Google har altså store forhåbninger til den nye serie af Pixeltelefoner.

Opdateret design og forbedret hardware

Pixel 10-serien bygger videre på kameradesignet fra Pixel 9 og introducerer Qi2 trådløs opladning (der i øvrigt er kompatibelt med Apples MagSafe) samt en række magnetiske tilbehørsprodukter. Samtidig består telefonerne nu af flere genanvendte materialer end nogen tidligere Pixel-generation. Alle modeller leveres med det nye “Material 3 Expressive-interface”, som skulle betyde mere personlig tilpasning og mere flydende animationer. Google lover desuden, helt som de plejer, syv års opdateringer med både Pixel Drops og sikkerhedsopdateringer.

Fire farver og markant lysere skærm

Pixel 10 kommer i farverne Obsidian, Frost, Indigo og Lemongrass og har en 6,3-tommer Actua-skærm med en maksimal lysstyrke på 3.000 nits. Lydsystemet har også fået en opgradering med kraftigere bas. Kameraet er forbedret med en 5x telelinse (for første gang i denne prisklasse), hurtig autofokus og op til 20x zoom med Super Res Zoom.

Pixel 10

Pixel 10 Pro

Pixel 10 Pro XL

Pixel 10 Pro og Pro XL til krævende brugere

De to Pro-modeller kommer i størrelser på henholdsvis 6,3″ og 6,8″ og leveres med Super Actua-skærme, forbedrede højttalere, større batterier, 16 GB RAM og hurtigere opladning. Pro XL-modellen understøtter 25 W Qi2.2-oplader. Derudover fås Pro-serien i nye farver som Moonstone og Jade. På kamerasiden er den helt nye Pro Res Zoom-funktion eksklusiv for Pro-modellerne og giver op til 100x zoom ved hjælp af en generativ billedmodel, der kombinerer processoren Tensor G5 med avanceret AI-behandling.

AI-funktioner i hverdagen

En af de nye funktioner i Pixel 10-serien er Magic Cue, som proaktivt giver brugeren relevante oplysninger i apps som Google Messages og Telefon. Funktionen kan eksempelvis finde flyinformationer i en e-mail og vise dem på skærmen, hvis den registrerer, at du taler med flyselskabet. Dette foregår lokalt på telefonen og kræver ikke forbindelse til eksterne servere.

Pixel 10 introducerer også Camera Coach, som ved hjælp af Gemini-modellen giver forslag til billedkomposition og rammer, mens man tager billeder. Målet er at hjælpe brugere, der ikke nødvendigvis har teknisk fotokendskab, med at tage bedre billeder i forskellige situationer.

Pris og tilgængelighed

Pixel 10, Pixel 10 Pro og Pixel 10 Pro XL kan forudbestilles fra i dag til priser på henholdsvis 6.999 kr., 8.599 kr. og 10.199 kr. Alle tre modeller kommer til salg den 28. august via Google Store og udvalgte forhandlere. Pixel 10 Pro og Pixel 10 Pro XL leveres desuden med et års adgang til Google AI Pro. Vi tester naturligvis den nye serie.

Google lancerer ny Pixel 10 serie