TEST: Google Pixel 10 Pro XL

Ved første blik ligner Google Pixel 10 Pro XL forrige års model, Pixel 9 Pro XL. Telefonen fastholder den karakteristiske kamerabjælke og de rene linjer, som har kendetegnet Pixel-serien de seneste generationer. For mig er det ikke en ulempe. Tværtimod føles telefonens genkendelige features naturlige: afrundede kanter, en rolig balance i vægtfordelingen og en overflade, der ligger naturligt og behageligt i hånden. Det er et design, der ikke forsøger at råbe højt, men det synes jeg så heller ikke en telefon skal.

Den pæne finish skjuler fingeraftryk fornuftigt, den fysiske klikfølelse i knapperne er fast og konsistent, og kamerabjælken giver – som altid – et sikkert greb, når jeg holder telefonen i horisontal retning. Der er ikke tale om en dramatisk nyfortolkning, men en videreførelse af et formsprog, der fungerer, og som føles bare lige lidt mere gennemarbejdet end sidste år.

Måske den bedste skærm på en telefon overhovedet? Pixel 10 Pro XL er i hvert fald med i opløbet.

Den lækre bagside er stort set umulig at sætte fedtede fingeraftryk på.

Måske bedste mobilskærm i verden

Skærmen er et område, hvor jeg mærker den største praktiske forskel fra forrige generation. Lysstyrken er markant højere, og i direkte sollys forbliver tekst, kort og billeder tydelige uden at jeg skal skygge med hånden. Det gør en konkret forskel i alt fra navigation til fotografering udendørs. Rulleoplevelsen er glat, og skærmens farver er levende uden at tippe over i det overdrevne. Jeg sætter pris på, at den adaptive opdateringsfrekvens holder tingene flydende, når det er nødvendigt, og drosler ned, når det ikke er, så batteriet ikke tappes unødigt.

Skærmen er uden sammenligning den bedste skærm på en mobiltelefon jeg har testet i meget lang tid – hvis ikke DEN bedste overhovedet. Lysstyrken er god, ja, men det er selve følelsen af skærmen der bare fungerer. Når jeg tager en anden telefon i hånden nu – selv den nye Samsung Galaxy Z Fold7 – så ser det hele bare sådan lidt… Ikke så godt ud som Pixel 10 Pro XL i hvert fald.

Ydelse, hastighed og stabilitet

I løbet af min testuge har Pixel 10 Pro XL været hurtig nok til alt, hvad jeg bruger den til i hverdagen. Skift imellem apps sker øjeblikkeligt, tunge apps starter uden tøven, og systemet føles konsekvent hurtigt. Jeg har ikke oplevet lag, og endnu vigtigere: stabiliteten er blandt det bedste, jeg har set i en smartphone, og i nærheden af det, jeg oplever med iPhone og iOS. Ikke en eneste app er frøs eller lukkede uventet, og kameraets mere krævende funktioner sætter ikke systemet i knæ. Her er pointen, at telefonen ikke kun er hurtig; den er forudsigelig hurtig. Den gør, hvad jeg beder den om, med det samme, og den gør det hver gang. Det er sådan ydelse bør opleves i praksis, uanset hvordan syntetiske benchmarks ser ud. Og ja, så har vi skrevet denne historie tidligere på ugen, men i praksis ændrer det ikke på, at Pixel 10 Pro XL er hurtig nok til alt hvad du overhovedet kan finde på at kaste efter den.

Software, Material 3 og opdateringer i mindst 7 år

Softwaren er en klar styrke. Den nye Material 3-stil er farverig, men stadig smagfuld – en balanceret palette, der giver personlighed uden at forstyrre. Systemet binder farver og temaer sammen på en måde, der gør brugerfladen sammenhængende, og samtidig er det let at skrue ned for det visuelle udtryk, hvis man foretrækker mere ro. Telefonen er ren i sin tilgang: få forudinstallerede apps, tydelige indstillinger og gennemtænkte funktioner, der understøtter, i stedet for at dominere. Løftet om opdateringer i mindst syv år er afgørende. Det betyder, at Pixel 10 Pro XL ikke bare er en stærk oplevelse nu, men også en telefon, man kan regne med langt ud i fremtiden – både i forhold til nye funktioner og sikkerhed. Det er den slags løfte, der ændrer, hvordan man regner på totaløkonomien i en topmodel, og som reducerer behovet for at opgradere af pligt frem for lyst.

Kamera: bedre i mørke, stærk zoom – men kræver en rolig hånd

Kameraet er noget af det, Google slår mest på i argumentationen for Pixel 10 Pro XL – og det forstår jeg godt. I dagslys leverer det en velkendt Pixel-signatur med stor detaljegrad og præcise farver, men det er i ved zoom og i mørke, jeg ser den vigtigste forbedring over sidste generation. Eksponeringer er mere stabile, skygger bevarer detaljer, og støjniveauet holdes forbløffende lavt, uden at billederne bliver for aggressive i den efterfølgende behandling. Holder jeg billederne direkte op imod iPhone 16 Pro Max (som jo snart bliver erstattet, skal det siges) er det virkelig tydeligt, at Pixel 10 Pro XL bare gør det bedre. Og det måske allerbedste ved aftenbillederne er, at de ikke bliver unaturlige selv om det er muligt at se, hvad der foregår. Det er ikke som hos nogle af konkurrenterne, hvor aftenbilleder er blevet så lyse, at det nærmest ligner at de er taget om dagen. Her beholder man stadig stemningen af aften – hvilket er et kæmpe plus.

Zoomsystemet er fleksibelt og giver gode resultater, også når jeg bevæger mig op i den digitale del af udover den optiske zoom. Her er dog en klar forudsætning: telefonen skal holdes virkelig stille for at undgå et uskarpt eller kunstigt udtryk, især når jeg kommer langt op i forstørrelse. Og den optiske billedstabilisering gør faktisk, at det ofte er svært overhovedet at finde motivet – man bliver en smule søsyg. Det er ikke en overraskelse – store digitale zoomtrin stiller store krav i den henseende – men det er værd at have in mente. Lykkedes det at holde telefonen helt stille, leverer Pixel 10 Pro XL billeder, der er mere end brugbare, og i nogle tilfælde imponerende, selv med kraftig zoom. Hvor meget af det der er bedre fysisk teknologi og hvor meget der er AI software er svært for mig at vurdere – men det er i praksis også ligemeget, bare det virker.

Tårnet er faktisk rigtigt langt væk

På middelafstand ser det stadig ret fint ud

Helt inde er det svært at holde kameraet helt stille – men det er stadig brugbart

Video og billedbehandling i praksis

På video oplever jeg stabilisering, der tager hånd om håndrystelser uden at sætte voldsomt præg på videoen, og fokus, der låser på motivet uden problemer. Farver gøres naturlige frem for mættede, og dynamikken håndteres sikkert ved skift mellem lyse og mørke scener. I redigering kan jeg benytte af de indbyggede værktøjer, der hurtigt justerer hvidbalance, skygger og højlys, og jeg får en arbejdsproces, hvor jeg kan færdiggøre et klip eller et stillbillede direkte på telefonen. Laver du professionel video er det selvfølgelig ikke godt nok, men er du bare en glad amatør der gerne vil have lækre ferievideoer, så klarer værktøjerne det helt uden problemer. Kombinationen af hurtig hardware og fast, forudsigelig software giver en mere strømlinet oplevelse end tidligere.

Skærmoplevelse i medier og spil

Når jeg ser film/tv eller spiller, kommer skærmens forbedringer virkelig til sin ret. Kontrasten er markant, og den højere lysstyrke gør HDR mere overbevisende. Spil kører glidende med høj opdateringshastighed, og den termiske styring virker til at virke som det skal og holder ydelsen stabil når telefonen presses i længere tid. Det er værd at understrege, at det ikke kun handler om ren grafik; den handler om konsistens. Alting føles jævnt og sammenhængende, også når jeg hopper ind og ud af spillet for at svare på beskeder eller tjekke kort, og derefter vender tilbage uden at starte forfra.

Google siger, at lyden er forbedret med to højttalere i top og bund. I praksis er forskellen ikke dramatisk. Telefonen spiller højt nok til podcasts, YouTube og en hurtig film på farten (hvis du er alene, selvfølgelig, ellers er hovedtelefoner obligatoriske!), og stemmer står tydeligt, men jeg hører ikke et spring i kvalitet, der ændrer måden, jeg bruger højttalerne på. Det er acceptabelt og funktionelt, og jeg savner ikke nødvendigvis mere i hverdagen, men hvis du drømmer om en ægte mini-stereofornemmelse, skal du stadig bruge hovedtelefoner eller en ekstern højttaler. Det positive er, at der ikke er resonanslarm i kabinettet ved høj volumen, og at telefonen bevarer klarheden pænt. Men god lydkvalitet får du altså aldrig ud af en mobiltelefons højttalere.

Op til to dages batterilevetid

Batterilevetiden er et af Pixel 10 Pro XL’s stærkeste kort. Ved almindelig brug når jeg ofte to hele dage på en opladning. Det gælder også på dage med navigation, kamera, musikstreaming og et par timers browsing. Selvfølgelig kan man presse batteriet, hvis man konstant kører høj lysstyrke, laver videooptagelse i længere tid eller spiller grafiktunge titler, men i et realistisk hverdagsmønster leverer Pixel 10 Pro XL en tryghed, som jeg sjældent oplever i topklassen. Standby-forbruget er lavt, notifikationer kommer prompte uden at æde strøm, og strømbesparelsestilstande træder pænt til uden at gøre telefonen tung at bruge. Jeg har prøvet at have et billede som baggrund og always on tændt – og det virker faktisk ikke til at det gør den store forskel i batterilevetiden – imponerende nok.

Magnetisk trådløs opladning, Qi2 og kompatibilitet med MagSafe

Den magnetiske trådløse opladning er noget, jeg har savnet fordi jeg er vant til det fra iPhone, og her rammer Pixel 10 Pro XL plet. Den er kompatibel med Apples MagSafe-tilbehør, hvilket åbner for et bredt økosystem af holdere, powerbanks og opladere, som klikker på med det samme. Det er i praksis en kæmpe forbedring i hverdagen, fordi jeg ikke skal fedte med præcis placering på en flad oplader – den klikker bare i hak, også når jeg er på vej ud ad døren. At den leverer Qi2-opladning med op til 25 W, gør trådløs opladning til et reelt alternativ i hverdagen, ikke bare en bekvem nødløsning. Opladningen er hurtig nok til, at en kort pause giver et meningsfuldt løft, og varmehåndteringen virker fornuftig under normale forhold.

Opkaldskvaliteten er stabil med tydelige stemmer i begge ender. Telefonen skifter smidigt mellem netværkstyper, og jeg oplever pålidelig dataforbindelse i områder, hvor dækningen i forvejen er middelmådig.

Den haptiske feedback er præcis og kontrolleret – små vibrationer føles som korte, veldefinerede prik, ikke som en brummen i hele chassiset og systemlydene er faktisk mindre irriterende end det du for eksempel finder på iPhone – det dybe bump er faktisk mærkeligt tilfredsstillende. Det betyder, at notifikationer er mærkbare uden at være påtrængende, og at tastefeedback føles naturlig, hvis man kan lide at skrive med let haptik aktiveret.

Ansigtsoplåsning og fingeraftrykssensoren supplerer hinanden fornuftigt. Ansigtet låser op hurtigt i gode lysforhold, mens fingeraftrykket er stabilt, når jeg har telefonen på bordet eller i dårligt lys. De små daglige genveje – som hurtigt at tilgå kameraet fra låseskærmen, optage en stemmemeddelelse eller oversætte tekst i et billede – sidder i fingerspidserne efter få dage. Det er den type funktioner, der virker banale på papiret, men som gør, at telefonen føles som et værktøj, der arbejder med mig, ikke imod mig.

Hvem bør opgradere – og hvem kan roligt blive på sidst års model?

Hvis du allerede bruger sidste års Pixel Pro XL og er tilfreds, er Pixel 10 Pro XL ikke en revolution. Den er “blot” en lidt bedre udgave af en allerede virkelig god telefon. Skærmens markant højere lysstyrke, den magnetiske trådløse opladning med Qi2 og forbedringerne i kameraet er de vigtigste grunde til at opgradere. Hvis du tager mange billeder i svagt lys, bruger telefonen udendørs i stærk sol eller har savnet magnetisk (og hurtig) trådløs opladning og MagSafe-kompatibilitet, vil forskellen føles reel. Kommer du fra en ældre Pixel eller en Android-telefon uden lang opdateringshorisont, er springet større: du får en stabil, hurtig telefon med software, der både er ren og langtidsholdbar.

God værdi for pengene

Helhedsindtrykket er, at Pixel 10 Pro XL leverer en stærk, afrundet pakke, hvor de vigtigste ting i hverdagen er løftet i netop den retning, som betyder mest. Skærmen gør telefonen mere anvendelig i alle miljøer, batteriet fjerner den der “kan jeg nå igennem dagen”-angst, kameraet er mere pålideligt i mørke og har vild zoom, og den magnetiske trådløse opladning er virkelig praktisk. At softwaren samtidig føles gennemtænkt og får opdateringer i mindst syv år, gør, at man med rette kan vælge denne telefon som en langsigtet løsning uden frygt for at stå uden sikkerhedsopdateringer eller nye funktioner om få år. Det er en sjælden kombination af finpudsning og fremtidssikring.

Du kan læse mere om Pixel 10 Pro XL og eventuelt købe den hos Google her.

TEST: Google Pixel 10 Pro XL