Pixel 10 får baghjul af fem år gammel iPhone

Googles spritnye flagskib, Pixel 10 Pro XL, skulle have været kronen på værket for selskabets egenudviklede Tensor G5-chip. Men de første testresultater viser et billede, der nok får nogle Pixel-fans til at synke en ekstra gang: Den nye topmobil er langsommere end Apples fem år gamle iPhone 12 Pro Max.

Ifølge Geekbench-scores, som cirkulerer på sociale medier, lander Pixel 10 Pro XL på 1.948 point i single-core og 5.087 point i multi-core. Til sammenligning klarer iPhone 12 Pro Max, der kom i butikerne i 2020, 2.204 point i single-core og 5.187 point i multi-core – altså højere tal på begge parametre.

Resultatet understreger en pointe, som mange har påpeget i årevis: Apple sidder tungt på ydelses-tronen. Selv en halvgammel iPhone banker Googles nyeste satsning, og i praksis betyder det, at Apple-brugere oplever, at deres telefoner holder sig hurtige i mange år.

Google derimod kæmper stadig med at løfte sin Tensor-serie op i nærheden af Apples A-serie chips. Tensor G5 er ganske vist bedre end sidste års G4’er, men den ligger stadig milevidt fra konkurrenten – og Apple står ovenikøbet klar med den nye A19-serie i iPhone 17.

Er det overhovedet et problem?

For almindelige brugere er spørgsmålet dog, hvor meget det reelt betyder. Til hverdagsbrug – sociale medier, browsing, kamera og streaming – vil de færreste opleve, at Pixel 10 telefonerne føles langsomme. Det er først, når der skal spilles tunge spil, redigeres video eller køres AI-funktioner på mobilen, at forskellen bliver tydelig.

Og Google har på sin side finpudset Android 16, så systemet kører ekstremt glat på Pixel 10 – især når man bruger Googles egne tjenester som Gemini-assistenten.

Det ændrer dog ikke på, at Apple holder et massivt forspring i rå regnekraft. Når iPhone 17 ruller ud med de nye A19-chips, kan forskellen blive endnu større – og spørgsmålet er, om Google nogensinde får lukket hullet.

Pixel 10 får baghjul af fem år gammel iPhone